‘Bualuang iExcel’ ตอกย้ำผู้นำบริการใหม่ๆ
.....สมาคมบริษัทจัดการกองทุน
10 ส.ค. 2554

.....สมาคมบริษัทจัดการกองทุน
บริษัทหลักทรัพย์ บัวหลวง เป็นบริษัทย่อยของธนาคารกรุงเทพ ซึ่งเป็นธนาคารพาณิชย์ที่มีทั้งยอดสินทรัพย์และฐานเงินฝากที่ใหญ่ที่สุดในประเทศไทย ทำให้บริษัทได้รับความเชื่อมั่นจากลูกค้า นักลงทุน และบุคคลทั่วไป ถึงความมั่นคงและการดำเนินธุรกิจอย่างมืออาชีพด้วยบุคลากรที่มีคุณภาพ พร้อมข้อมูลข่าวสารและเทคโนโลยีในการให้บริการลูกค้าที่ทันสมัย สามารถให้บริการด้านการลงทุนอย่างครบวงจร นอกจากนี้บริษัทยังมีความร่วมมือกับ Morgan Stanley Asia Limited (MSAL) สถาบันวาณิชธนกิจชั้นนำของโลก ในฐานะ Exclusive Partner โดยครอบคลุมการให้ความร่วมมือด้านนายหน้าซื้อขายหลักทรัพย์ทั้งตราสารทุนและตราสารอนุพันธ์ รวมถึงความร่วมมือทางด้านงานวิจัยและการบริหารความเสี่ยง ซึ่งทำให้สามารถให้คำปรึกษาและนำเสนอทางเลือกในการลงทุนได้อย่างกว้างขวาง ครอบคลุมทั้งจากมุมมองภายในประเทศและต่างประเทศ
“Bualuang iExcel” คือ มิติใหม่สำหรับนักลงทุน เพื่อใช้ติดตามหุ้นแบบ RealTime ผ่าน Microsoft Excel ซึ่งเปิดให้บริการเป็นที่แรกในประเทศไทย ถือเป็นบริการที่ตอกย้ำความเป็นผู้นำในด้านการพัฒนาเครื่องมือช่วยตัดสินใจลงทุนได้อย่างรวดเร็ว และเป็นระบบสำหรับรูปแบบการใช้งานนั้น Bualuang iExcel คือ บริการข้อมูลแบบ RealTime Feed ส่งข้อมูลราคาล่าสุดและข้อมูลอื่นๆ ในตลาดหลักทรัพย์ (SET) และตลาดอนุพันธ์ (TFEX) ผ่านช่องทางอินเทอร์เน็ตไปยัง Microsoft Excel โดยบริการนี้ถูกพัฒนาบนพื้นฐานของ RTD Technology ของ Microsoft มีประสิทธิภาพสูงและเหมาะสมที่สุดกับการใช้งานด้านการลงทุน ภายหลังการเปิดตัวอย่างเป็นทางการ ก็ได้รับการตอบรับอย่างดีจากนักลงทุน บริษัทจึงได้จัดอบรมการใช้งาน Bualuang iExcel ให้กับลูกค้านักลงทุนรายย่อย ผู้จัดการกองทุน และลูกค้าสถาบัน ฟรี! เพื่อให้การใช้งานมีประสิทธิภาพและเพิ่มโอกาสในการลงทุน
เพียบพร้อมด้วยผลิตภัณฑ์การลงทุนที่หลากหลายครอบคลุมทุกมุมโลก หนึ่งในบริการสำคัญของบริษัท ได้แก่ ธุรกิจการจัดการกองทุนส่วนบุคคลและกองทุนสำรองเลี้ยงชีพ ซึ่งอยู่ภายใต้ “สายงานบริหารกองทุนส่วนบุคคล (Private Client Investment Group) (สายงานฯ)” มีการลงทุนครบทุกผลิตภัณฑ์ การลงทุนทั้งในและต่างประเทศ เพื่อรักษาความมั่งคั่ง ด้วยการกำหนดเงื่อนไขการลงทุนที่สอดคล้องกับวัตถุประสงค์การลงทุน เป้าหมายทางการเงิน และระดับความเสี่ยงของลูกค้า และด้วยความสัมพันธ์ทางธุรกิจของบริษัทกับ MSAL ที่มีเครือข่ายกว้างขวางทั่วโลก และมีความชำนาญในหลากหลายตราสาร จึงทำหน้าที่แสวงหาตราสารที่มีความน่าสนใจให้ลูกค้าของบริษัทลงทุนผ่านกองทุนส่วนบุคคลและกองทุนสำรองเลี้ยงชีพ โดยลูกค้าสามารถลงทุนตรงในต่างประเทศ ทำให้การลงทุนมีความคล่องตัวสูง ปัจจุบันบริษัทได้รับความไว้วางใจจากลูกค้าสถาบันและบุคคลธรรมดาทั้งในและต่างประเทศ องค์กรของรัฐ และมูลนิธิที่มิได้มุ่งเน้นผลกำไรจำนวนมาก ซึ่งส่งผลให้มูลค่าทรัพย์สินภายใต้การบริหารมีแนวโน้มเพิ่มขึ้นอย่างต่อเนื่อง โดย ณ วันที่ 30เม.ย. 2553 บริษัทมีกองทุนภายใต้การบริหารทั้งหมด 215 กองทุน คิดเป็นมูลค่าทั้งหมด 13,168.85 ล้านบาท
มุมมองการลงทุนครึ่งปีหลัง การฟื้นตัวเศรษฐกิจโลกมีแนวโน้มชะลอตัวลง จากแรงกระตุ้นเศรษฐกิจที่เริ่มผ่อนคลาย ยังต้องเผชิญกับปัญหาหนี้สินในยุโรป การจำกัดการขยายตัวเศรษฐกิจจีน และความเปราะบางในการฟื้นตัวของเศรษฐกิจสหรัฐ อาจส่งผลต่อความเชื่อมั่นของนักลงทุนในระยะต่อไป ด้านเงินเฟ้อยังไม่น่าวิตก เนื่องจากกำลังการผลิตส่วนเกินที่มีอยู่ การขึ้นอัตราดอกเบี้ยประเทศในกลุ่มอุตสาหกรรมขนาดใหญน่าจะชะลอไป การขยายตัวของเศรษฐกิจไทยจะสูงกว่า 5% ในปี 2553 แต่ในปี 2554 GDP จะเติบโตระดับที่ต่ำลง การส่งออกเป็นตัวขับเคลื่อนสำคัญ แต่ปัญหาการเมือง ภาวะภัยแล้ง และปัญหามาบตาพุด จะเป็นปัจจัยที่ชะลอการขยายตัวของอุปสงค์ภายในประเทศและการลงทุนเอกชน ในระยะยาวเสถียรภาพทางการเมืองและความเปราะบางของเศรษฐกิจโลกเป็นปัจจัยเสี่ยง ด้านค่าเงินบาทมีแนวโน้มทรงตัวจากดุลบัญชีเดินสะพัดและเงินทุนไหลเข้าที่มีเสถียรภาพดีขึ้น และการแทรกแซงของธนาคารแห่งประเทศไทย (ธปท.)
ด้านตราสารหนี้ คาดว่าอัตราผลตอบแทนพันธบัตรระยะสั้นจะปรับตัวเพิ่มขึ้นตามการปรับขึ้นอัตราดอกเบี้ยนโยบายของคณะกรรมการนโยบายการเงิน (กนง.) ที่คาดว่าจะเริ่มปรับขึ้นในช่วงไตรมาส 3 เพื่อให้สอดคล้องกับสภาวะเศรษฐกิจที่ขยายตัว แต่สภาพคล่องในระบบที่ยังอยู่ในระดับสูง และแรงซื้อของนักลงทุนระยะยาว อีกทั้งการออกพันธบัตรใหม่ของรัฐบาลที่ผ่อนคลายลง น่าจะกดดันให้อัตราผลตอบแทนพันธบัตรระยะยาวปรับเพิ่มขึ้นไม่มาก ดังนั้นส่วนต่างของอัตราผลตอบแทนพันธบัตรระยะสั้นและระยะยาวจึงมีโอกาสแคบลง (Flatten Yield Curve) นอกจากนี้สภาพคล่องในระบบที่มีอยู่มาก ทำให้ความต้องการลงทุนในหุ้นกู้ยังอยู่ในระดับสูง ขณะที่การจำหน่ายหุ้นกู้เอกชนใหม่ในตลาดแรกมีแนวโน้มชะลอตัวลง กดดันให้ส่วนต่างระหว่างอัตราผลตอบแทนหุ้นกู้เอกชนกับพันธบัตรรัฐบาลแคบลง แนะนำให้รักษาอายุเฉลี่ยของตราสารในพอร์ตการลงทุนไว้ในระดับค่อนข้างต่ำ และรอให้ กนง. ปรับอัตราดอกเบี้ยนโยบายแล้วจึงทยอยเพิ่มอายุเฉลี่ยเมื่ออัตราผลตอบแทนปรับตัวเพิ่มขึ้น
ตลาดตราสารทุน เชื่อว่าดัชนีตลาดหลักทรัพย์จะปรับเพิ่มขึ้นไม่มาก เพราะดัชนีที่ปรับตัวสูงขึ้นมาตั้งแต่กลางปีก่อน ทำให้ส่วนต่างระหว่างหุ้นไทยกับภูมิภาคแนวโน้มแคบลง ขณะที่ยังต้องเผชิญกับปัจจัยเสี่ยงจากการฟื้นตัวของเศรษฐกิจโลกที่เริ่มมีความเปราะบางมากขึ้น และปัญหาการเมืองของไทยก็ยังไม่เห็นทางออกที่ชัดเจน อย่างไรก็ตามการที่ดัชนีสามารถทรงตัวได้ แม้ว่านักลงทุนต่างประเทศจะเทขายหุ้นออกมาถึงกว่า 6 หมื่นล้านบาท ในไตรมาส 2 ขณะที่แรงขายในไตรมาส 3 น่าจะเบาบางลง ทำให้เชื่อว่าดัชนีมีแนวโน้มที่จะเคลื่อนไหวในกรอบ (Sideway) ดังนั้นแนะนำให้เลือกหุ้นที่มีปัจจัยพื้นฐานแข็งแกร่ง มีแนวโน้มผลประกอบการดี ให้ปันผลสูง และกระจายความเสี่ยงไปในกลุ่มอุตสาหกรรมที่หลากหลาย